[]แบบ 56-1

แบบแสดงรายการข้อมูลประจำปี

สิ้นสุดวันที่ 31 ธันวาคม 2555

บริษัท อาปิโก ไฮเทค จำกัด (มหาชน)

สารบัญ

หน้า

ส่วนที่ 1 ข้อมูลสรุป (Executive Summary) 1

ส่วนที่ 2 บริษัทที่ออกหลักทรัพย์

1 ข้อมูลทั่วไป 2

2 ปัจจัยความเสี่ยง 8

3 ลักษณะการประกอบธุรกิจ 15

4 การประกอบธุรกิจของแต่ละสายผลิตภัณฑ์ 24

5 ทรัพย์สินที่ใช้ในการประกอบธุรกิจ 41

6 ข้อพิพาททางกฎหมาย 44

7 โครงสร้างเงินทุน 45

8 การจัดการ 47

9 การควบคุมภายใน 63

10 รายการระหว่างกัน 65

11 ฐานะการเงินและผลการดำเนินงาน 67

12 ข้อมูลอื่นที่เกี่ยวข้อง 78

ส่วนที่ 3 การรับรองความถูกต้องของข้อมูล 81

เอกสารแนบ 1 รายละเอียดเกี่ยวกับกรรมการ ผู้บริหารและผู้มีอำนาจควบคุมของบริษัทฯ 83

เอกสารแนบ 2 รายละเอียดเกี่ยวกับกรรมการของบริษัทย่อย 90

เอกสารแนบ 3 รายงานคณะกรรมการตรวจสอบ 93

เอกสารแนบ 4 คำนิยามของอัตราส่วนทางการเงิน 96

 

ส่วนที่ 1

ข้อมูลสรุป (Executive Summary)

บริษัท อาปิโก ไฮเทค จำกัด (มหาชน) (“บริษัทฯ”)
มุ่งเน้นการดำเนินธุรกิจในอุตสาหกรรมยานยนต์ โดยมีธุรกิจหลักเป็นผู้ผลิตชิ้นส่วนยานยนต์ อาทิ เช่น
การผลิตโครงรถกระบะ (Chassis Frame) ผลิตชิ้นส่วนรถยนต์ตีอัดขึ้นรูป (Forging)
บริการตีกลึงอะไหล่ชิ้นส่วนรถยนต์ (Machining) ผลิตและจำหน่ายชิ้นส่วนพลาสติก
และผลิตชิ้นส่วนประดับยนต์ รวมถึงการเป็นผู้ออกแบบ ผลิต และติดตั้งอุปกรณ์จับยึด
เพื่อใช้ในการประกอบรถยนต์ (Car Assembly Jigs) แบบครบวงจร
และการออกแบบและผลิตแม่พิมพ์ (Stamping Die) เพื่อส่งให้ผู้ผลิตรถยนต์
อีกทั้งบริษัทฯยังได้มีการลงทุนในธุรกิจการผลิตและพัฒนาโปรแกรมคอมพิวเตอร์สำหรับอุปกรณ์ระบบแผนที่นำร่องการเดินทางโดยรถยนต์
และเป็นตัวแทนจำหน่ายและศูนย์บริการรถยนต์ทั้งในและนอกประเทศ นอกจากนี้
บริษัทฯได้มีการร่วมลงทุนหรือมีข้อตกลงทางเทคนิคกับบริษัทผู้ผลิตและจัดจำหน่ายชั้นนำทั่วโลก
เพื่อขยายการผลิตสินค้าที่เกี่ยวเนื่องกันในอุตสาหกรรมเดียวกัน ได้แก่ อุปกรณ์จับยึดประตูรถ
ชุดบานพับฝากระโปรงและชุดเบรคมือ เห็นได้ว่าบริษัทฯ
มีความมุ่งมั่นที่จะเติบโตในอุตสาหกรรมธุรกิจยานยนต์
และมีการลงทุนที่หลากหลายเพื่อกระจายความเสี่ยงภายในกลุ่มธุรกิจนี้อีกด้วย ณ สิ้นปี 2555
บริษัทฯมีการลงทุนในบริษัทย่อย และบริษัทร่วม รวมทั้งสิ้น 30 บริษัท
โดยเป็นการลงทุนภายในประเทศ 21 บริษัท และเป็นบริษัทในต่างประเทศ 9 แห่ง

ผลการดำเนินงานของบริษัทฯ และบริษัทย่อยในปีที่ผ่านมา ณ วันที่ 31 ธันวาคม 2555
มีรายได้รวมจำนวน 16,811 ล้านบาท มีกำไรสุทธิสำหรับผู้ถือหุ้นจำนวน 917 ล้านบาท
มีสินทรัพย์รวม 13,783 ล้านบาท เป็นส่วนหนี้สินรวม 8,853 ล้านบาท และส่วนของผู้ถือหุ้นรวม
4,930 ล้านบาท รายได้ของบริษัทฯ ส่วนใหญ่มาจากธุรกิจในประเทศไทย คิดเป็นสัดส่วนกว่าร้อยละ
83 ของรายได้รวม ตามมาด้วยรายได้จากการดำเนินการของบริษัทย่อยในประเทศมาเลเซีย
และสาธารณรัฐประชาชนจีน คิดเป็นสัดส่วนที่ร้อยละ 11 และร้อยละ 6 ของรายได้รวม ตามลำดับ
เปรียบเทียบกับผลการดำเนินงานในปี 2554 บริษัทฯมีรายได้รวมเพิ่มขึ้นกว่า 6 พันล้านบาท
คิดเป็นอัตราการเติบโตร้อยละ 56 จากปีก่อนหน้า
เป็นผลมาจากการเติบโตของอุตสาหกรรมยานยนต์ในประเทศ
สืบเนื่องจากนโยบายคืนภาษีรถยนต์คันแรกของรัฐบาล ด้วยรายได้ที่เพิ่มขึ้น
ประกอบกับรายจ่ายที่ลดลง (ปี 2554 มีการบันทึกรายจ่ายที่เพิ่มขึ้นจากเหตุการณ์น้ำท่วม)
ส่งผลให้บริษัทฯมีผลกำไรสุทธิเพิ่มขึ้นอย่างมากในปี 2555 เปรียบเทียบกับปี 2554
ที่บันทึกผลขาดทุนสุทธิ 390 ล้านบาท

บริษัทฯ มีทุนจดทะเบียนทั้งสิ้น 271,697,900 บาท เป็นทุนจดทะเบียนชำระแล้วจำนวน
268,874,300 บาท คิดเป็น 268,874,300 หุ้นที่มูลค่าหุ้นละ 1 บาท แบ่งเป็นหุ้นสามัญจำนวน
226,514,300 หุ้น และหุ้นบุริมสิทธิจำนวน 42,360,000 หุ้น ผู้ถือหุ้นใหญ่ของบริษัทฯ คือ
กลุ่มของนาย เย็บ ซู ชวน และกลุ่มบริษัท โซจิทสึ ซึ่งถือหุ้นในสัดส่วนร้อยละ 39.65 และ 15.75
ของทุนจดทะเบียนและชำระแล้ว ตามลำดับ

กลุ่มบริษัท อาปิโก ให้ความสำคัญกับลูกค้า
โดยมีการพัฒนาอย่างสม่ำเสมอทั้งในด้านความรู้ด้านการผลิต
การซื้อเครื่องจักรอันทันสมัยเพื่อเพิ่มศักยภาพและตอบสนองความต้องการของลูกค้า
และมีการจัดอบรมและพัฒนาบุคลากรเป็นประจำทุกปี
โดยมีจุดมุ่งหมายที่จะเป็นผู้ผลิตชิ้นส่วนยานยนต์ที่มีประสิทธิภาพ และคล่องตัว
มีความเป็นเลิศบนพื้นฐานของความสุขที่ยั่งยืนในทุกภาคส่วน ได้แก่ ความสุขของลูกค้า
ความสุขของพนักงาน ความสุขของผู้ถือหุ้น และความสุขของสังคมและสาธารณชน

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)